Source: https://www.skzl.sk/licencie
Timestamp: 2020-08-04 16:49:10+00:00
Document Index: 3057586

Matched Legal Cases: ['§ 21', '§ 74', '§ 73', '§ 74', '§ 79', '§ 69', '§ 65', '§ 65']

Licencie :: SKZL
Slovenská komora zubných lekárov vydáva licencie zdravotníckeho pracovníkovi v povolaní zubný lekár a vedie register vydaných licencií podľa zákona č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení neskorších predpisov (ďalej len „zákon“).
Licencia na výkon samostatnej zdravotníckej praxe zdravotníckym pracovníkom v povolaní zubný lekár; ( O licenciu žiada zubný lekár, ktorý chce poskytovať zdravotnú starostlivosť ako poskytovateľ zdravotnej starostlivosti na základe obchodno-právneho vzťahu s iným poskytovateľom zdravotnej starostlivosti v jeho ambulancii zubného lekárstva.).
Žiadatelia o vydanie licencie na výkon samostatnej zdravotníckej praxe s bydliskom mimo členských štátov Európskej únie a členských štátov Organizácie pre hospodársku spoluprácu a rozvoj sa musia po vydaní licencie na samostatnú zdravotnícku prax povinne v zmysle § 21 zákona č. 513/1991 Zb. Obchodný zákonník v znení neskorších predpisov zapísať do obchodného registra, čo je podmienkou vzniku oprávnenia na podnikanie. Obchodný register súčasne pridelí tomuto žiadateľovi aj identifikačné číslo.
Licencia na výkon zdravotníckeho povolania zdravotníckym pracovníkom v povolaní zubný lekár; ( O licenciu žiada zubný lekár, ktorý chce na základe povolenia vydaného príslušným orgánom (samosprávny kraj alebo Ministerstvo zdravotníctva Slovenskej republiky) poskytovať zdravotnú starostlivosť ako fyzická osoba vo vlastnej ambulancii zubného lekárstva.).
Licencia na výkon činnosti odborného zástupcu zdravotníckym pracovníkom v povolaní zubný lekár; (O licenciu žiada zubný lekár, ktorý chce na základe povolenia vydaného príslušným orgánom (samosprávny kraj alebo Ministerstvo zdravotníctva Slovenskej republiky) poskytovať zdravotnú starostlivosť ako právnická osoba vo vlastnej ambulancii zubného lekárstva.).
Komora vydá licenciu zubnému lekárovi, ak:
je odborne spôsobilý
je zapísaný v registri.
Podmienkou na vydanie licencie je aj dôveryhodnosť zdravotníckeho pracovníka. Dôveryhodný na účely vydania licencie je zdravotnícky pracovník, ktorý dva roky pred podaním žiadosti o vydanie licencie nemal zrušenú licenciu z dôvodov ustanovených v § 74 ods. 1 písm. c) až g) zákona. Podmienky na vydanie licencie musia byť splnené po celý čas platnosti licencie.
Pre úspešné vydanie licencie je potrebné doložiť:
vyplnenú a podpísanú žiadosť,
Žiadosť o vydanie licencie na výkon samostatnej zdravotníckej praxe L1A
Žiadosť na vydanie licencie na výkon zdravotníckeho povolania L1B
Žiadosť na vydanie licencie na výkon činnosti odborného zástupcu L1C
osvedčené kópie dokladov o získanej odbornej spôsobilosti (diplom, špecializačný diplom, certifikát; ak ide o cudzinca doklad o uznaní odbornej spôsobilosti),
osvedčené kópie dokladov o doterajšej odbornej praxi (potvrdenie od zamestnávateľa/osvedčená kópia pracovnej zmluvy spolu s čestným prehlásením, FO a OG dokladajú čestné prehlásenie)
Čestné prehlásenie o doterajšej odbornej praxi
doklad o zdravotnej spôsobilosti od všeobecného lekára,
údaje potrebné na vyžiadanie výpisu z registra trestov; (U cudzinca alebo občana Slovenskej republiky, ktorý má trvalý pobyt alebo prechodný pobyt mimo územia Slovenskej republiky, sa preukazuje dokladom vydaným v príslušnom štáte, ktorý obsahom zodpovedá dokladom vydávaným v Slovenskej republike; takýto doklad nesmie byť starší ako tri mesiace od jeho vydania a musí byť predložený spolu s úradne osvedčeným prekladom do štátneho jazyka).
Údaje potrebné k vyžiadaniu výpisu z registra trestov
Potvrdenie o úhrade (v časti „ Poplatky za vydanie licencie“)
Komora vydá licenciu do 30 dní odo dňa podania úplnej žiadosti rozhodnutím v zmysle zákona č. 71/1967 Zb. Správny poriadok v znení neskorších predpisov (ďalej len „Správny poriadok“). Licencia sa vydáva na neurčitú dobu a nemožno ju previesť na inú fyzickú osobu. Za vydanie licencie sa uhrádza poplatok (údaje k platbe nájdete v časti „Poplatky za vydanie licencie“).
Ak sa rozhodnutie, ktorým bola vydaná licencia predkladá samosprávnemu kraju spolu so žiadosťou o vydanie povolenia, musí byť právoplatné v zmysle Správneho poriadku. Právoplatnosť musí byť na rozhodnutí vyznačená.
Rozhodnutie, ktorým bola vydaná licencia nadobudne právoplatnosť a tým aj vykonateľnosť nasledovnými spôsobmi:
1) Vzdaním sa práva na podanie odvolania účastníkom konania. Zubný lekár, ktorý si prevezme licenciu sa môže vzdať odvolania hneď po oboznámení sa s rozhodnutím, a to písomne. Vzdanie sa odvolania je právne účinné jedine vtedy, ak k nemu došlo po oznámení (doručení) rozhodnutia. K vzdaniu sa odvolania môže dôjsť kedykoľvek počas plynutia odvolacej lehoty. Doložku právoplatnosti je možné vyznačiť ihneď ako komora obdrží podpísané vzdanie sa odvolania.
2) Ak sa zubný lekár nevzdá odvolania, rozhodnutie nadobudne právoplatnosť po uplynutí 15 dní odo dňa doručenia rozhodnutia zubnému lekárovi. V takomto prípade bude musieť na vyznačenie právoplatnosti zubný lekár predložiť komore originál rozhodnutia či už osobne alebo zaslaním prostredníctvom pošty.
3) V prípade, že zubný lekár sa odvolá voči rozhodnutiu o vydaní licencie, o odvolaní rozhodne Ministerstvo zdravotníctva Slovenskej republiky.
a. na výkon samostatnej zdravotníckej prax 66,-€
b. na výkon zdravotníckeho povolania 33,-€
c. na výkon činnosti odborného zástupcu 66,-€
Číslo účtu: SK13 0200 0000 0020 0622 6851
Poplatok za vydanie duplikátu licencie 3,-€ pre člena
Poplatok za vydanie duplikátu licencie 20,-€ pre nečlena
Poplatok za vydanie dodatku ku licencii 10,-€ pre člena
Poplatok za vydanie dodatku ku licencii 30,-€ pre nečlena
Komora vyznačí na základe oznámenia držiteľa licencie zmenu údajov uvedených v licencii, ak ide o zmenu mena, priezviska a miesta trvalého pobytu alebo prechodného pobytu. Uvedené zmeny údajov nevyžadujú vydanie nového rozhodnutia; komora vyznačí v licencii takéto zmeny údajov do 15 dní od ich oznámenia a súčasne zmenu údajov bezodkladne vyznačí v registri licencií. Súčasťou oznámenia je doklad o zmene údaju. Zdravotnícky pracovník je povinný bezodkladne oznámiť komore údaje rozhodujúce pre dočasné pozastavenie licencie (§ 73) a zrušenie licencie (§ 74) a predložiť osvedčené kópie dokladov preukazujúcich tieto údaje.
Komora dočasne pozastaví licenciu, ak držiteľ licencie:
požiada o dočasné pozastavenie licencie,
prerušil výkon zdravotníckeho povolania na dobu dlhšiu ako štyri roky v priebehu posledných piatich rokov,
má dočasný zákaz výkonu zdravotníckeho povolania,
má dočasne pozastavenú registráciu,
ak držiteľ licencie porušil niektorú z povinností podľa § 79 ods. 1 písm. a) až c) zákona, a to aj na návrh úradu pre dohľad.
Komora zruší licenciu, ak držiteľ licencie:
požiada o zrušenie licencie; žiadosť o zrušenie licencie je držiteľ licencie povinný podať najmenej dva mesiace pred dňom, od ktorého žiada licenciu zrušiť;
prestal spĺňať podmienky ustanovené na vydanie licencie (§ 69 zákona);
získal licenciu na základe nepravdivých údajov;
opakovane porušil povinnosti ustanovené v zákone;
neodstránil nedostatky v lehote určenej v rozhodnutí o dočasnom pozastavení licencie;
mal uložené disciplinárne opatrenie podľa § 65 ods. 2 písm. b) tretieho bodu zákona;
mal opakovane uložené disciplinárne opatrenie podľa § 65 ods. 2 písm. b) druhého bodu zákona.
Žiadosť o zrušenie licencie
Platnosť licencie zaniká smrťou fyzickej osoby alebo vyhlásením za mŕtveho.
Referát pre register a licencie
register@skzl.sk
Pondelok 07:30 - 11:00